एपीएफ च्याम्पियन
आयोजक नेपाल एपीएफ क्लबले सशस्त्र प्रहरी महानिरीक्षक पाँचौं राष्ट्रिय खुुला महिला भलिबलको उपाधि जितेको छ ।
काठमाडौँ — आयोजक नेपाल एपीएफ क्लबले सशस्त्र प्रहरी महानिरीक्षक पाँचौं राष्ट्रिय खुुला महिला भलिबलको उपाधि जितेको छ ।शुक्रबार हल्चोकस्थित आफ्नै कोर्टमा भएको फाइनलमा एपीएफले चिरप्रतिद्वन्द्वी शिवम् न्यु डायमन्ड एकेडेमीलाई २५–१९, २५–१८, २५–१९ को सोझो सेटमा पराजित गरेको थियो । यसै वर्ष यी दुईबीच आठपल्ट फाइनल भिडन्त भएको छ । त्यसमा एपीएफले न्यु डायमन्डलाई सातपल्ट हराएको छ । न्यु डायमन्डको एकमात्र सफलता क्लब आफैंले आयोजना गरेको शिवम् न्यु डायमन्ड कपको उपाधि जित थियो ।नेपाल पुलिसले त्रिभुवन आर्मी क्लबलाई २५–१२, २५–१३, २५–१३ को सेटमा हराउँदै तेस्रो स्थान हासिल गर्‍यो ।विजेताले २ लाख ५० हजार, उपविजेताले १ लाख २५ हजार र तेस्रो हुने टोलीले ५० हजार रुपैयाँ पुरस्कार पाएका थिए । सर्वोत्कृष्ट खेलाडी एपीएफकी विनिता बुढाथोकी भइन् । उनले पुरस्कारस्वरुप स्कुटर हात पारेकी छन् । एपीएफकी नेबिका चौधरी उत्कष्ट स्पाइकर, न्यु डायमन्डकी प्रतिभा माली उत्कृष्ट सर्भर, एपीएफकै मनीषा तामाङ उत्कृष्ट डिफेन्स, एपीएफकै सरस्वती चौधरी उत्कृष्ट ब्लकर, न्यु डायमन्डकी कृपा अधिकारी उत्कृष्ट सेटर र एपीएफका ज्ञानेन्द्रबहादुर विष्ट उत्कृष्ट प्रशिक्षक भएका छन् । उत्कृष्टले जनही ५ हजार पुरस्कार पाए ।रत्नजित च्याम्पियनत्रिभुवन आर्मी क्लबका रत्नजित तामाङ र नङसलदेवी तामाङले चौधौं राष्ट्रव्यापी कृष्णमोहन स्मृति खुुला व्याडमिन्टनमा च्याम्पियन भएका छन् । रत्नजितले पुरुष एकलतर्फ फाइनलमा आयोजक एपीएफका दीपेश धामीलाई २२–२०, २१–११ को सोझो सेटमा हराउँदै उपाधि जिते । रत्नजितले ६० हजार र दीपेशले ३० हजार रुपैयाँ पुरस्कार पाए ।महिला एकलतर्फ बिहीबार राति भएको फाइनलमा रत्नजितकै दिदी नङसलदेवीले रसिला महर्जनलाई २१–१९, १९–२१, २१–१९ ले हराएर उपाधि जितेकी थिइन् । नङसलले ५० हजार र रसिलाले २५ हजार पुरस्कार पाए ।